b'\n_START_ARTICLE_\nGadje gnezdo\n_START_SECTION_\nPovzetek\n_START_PARAGRAPH_\nOsrednji literarni lik je vdova Kastelka, ki je podoba naravne, neuklonljive, surove, a sr\xc4\x8dno dobre \xc5\xbeenske, ki gara, preklinja ter \xc5\xbeivi samo za kmetijo in gade, kakor sama imenuje svoje tri sinove. Mo\xc5\xbe pijanec je gospodarstvo pripeljal na rob propada, ona pa ga je z ne\xc4\x8dlove\xc5\xa1kimi napori obnavljala in re\xc5\xa1evala. Za to je najela posojilo pri bogatem sosedu, sicer tudi prijatelju Galjotu, tujega trgovca Petschniga, ki je terjal posestvo, pa nagnala. Otroke je iz\xc5\xa1olala in vzgojila v narodno zavedne izobra\xc5\xbeence, Jo\xc5\xbee in Janez pa sta se intimno povezala z Galjotovima h\xc4\x8derama, Jelo in Zinko. V de\xc5\xbeelo pa je prihrumela vojna. Starej\xc5\xa1a Kastelkina otroka, Jo\xc5\xbeeta in Toneta, so mobilizirali v avstrijsko vojsko. Prvi je umrl v Galiciji, drugi pozneje ob So\xc4\x8di. Kastelka je iskala tola\xc5\xbebo pri zemlji, a je ni na\xc5\xa1la, zato je pretrgala stike z njo in z vsemi bli\xc5\xbenjimi in se zaprla v svoje domovanje. _NEWLINE_Najmlaj\xc5\xa1i sin je bil interniran po ovadbi tr\xc5\xa1kega mogotca (pisateljev avtobiografski motiv). Iz tabori\xc5\xa1\xc4\x8da se je vrnil na smrt bolan. Na videz neranljivo, \xc5\xbeelezno \xc5\xbeeno je \xc5\xbee smrt prvega sina mo\xc4\x8dno prizadela. Njena energija in \xc5\xbeivljenjska vedrina se je preobrnila v obup, otopelost, skoraj blaznost. Pripisovala si je krivdo za vso nesre\xc4\x8do svojih otrok, zato je skoraj napravila samomor, saj je verjela, da se mora \xc5\xbertvovati za sinovo \xc5\xbeivljenje. Le tako bi premagala nevidno silo, ki je prisotna povsod okoli nas. Ravno pred izvr\xc5\xa1itvijo pa se ji je ta sila razodela v podobi Jezusa Kristusa, ki jo je preusmeril od egocentri\xc4\x8dne ljubezni v vero. Janezevo zdravje se je na za\xc4\x8dudenje vseh resni\xc4\x8dno izbolj\xc5\xa1alo in tako je Kastelka znova na\xc5\xa1la smisel \xc5\xbeivljenja. Imela je komu prepustiti doma\xc4\x8dijo, ki je bila plod njenega garanja, ko pa je do\xc4\x8dakala \xc5\xa1e svobodo domovine, je mirno umrla.\n_START_SECTION_\nKraj dogajanja\n_START_PARAGRAPH_\nZa prizori\xc5\xa1\xc4\x8de je Vladimir Levstik izbral slovensko vas, ki jo pretresa prva svetovna vojna. Gre za \xc5\xa0t. Andra\xc5\xbe nad Polzelo, kraje avtorjeve prve mladosti. Raz\xc4\x8dlenjenost pokrajine, prometnice, potok (Lo\xc5\xbenica), bli\xc5\xbenji trg z usnjarno (\xc5\xa0o\xc5\xa1tanj) in trg s premogovnikom (Velenje) sicer niso poimenovani, a so razlo\xc5\xbeljivi. Mesto s tlakovanim trgom in s kipom na podstavku pred kasarno, je Celje s takratnim trgom Jo\xc5\xbeefa II., s cesarjevim kipom in mestno kasarno. Za dolo\xc4\x8deno pokrajino se je odlo\xc4\x8dil podzavestno. \xc4\x8ceprav bi se Savinj\xc4\x8danom rad \xc4\x8dim prej umaknil, je pokrajina vendarle vplivala nanj, saj jo je iz dneva v dan gledal.'